Na osnovu člana 171, stav 1 i 5 Zakona o planiranju prostora i izgradnji objekata ("Sl. list CG", broj 64/17, 44/18, 63/18, 11/19 i 82/20), člana 43 stav 1 tačka 2 Statuta opštine Bar ("Sl. list CG-opštinski propisi", br. 37/18), uz prethodnu saglasnost Ministarstva održivog razvoja i turizma br. \_\_\_\_\_\_\_ od \_\_\_\_\_\_\_.2020. godine, Skupština opštine Bar, na sjednici održanoj \_\_\_\_.\_\_\_\_.2020. godine, donosi

ODLUKU

o obezbjeđivanju alternativnog smještaja

I OSNOVNE ODREDBE

Predmet Odluke

Član 1

Ovom Odlukom uređuju se uslovi, način, postupak i kriterijumi za obezbjeđivanje alternativnog smještaja vlasniku bespravnog objekta osnovnog stanovanja i članovima njegovog porodičnog domaćinstva (u daljem tekstu: korisnik alternativnog smještaja), u slučaju donošenja rješenja o uklanjanju bespravnog objekta.

Pojam alternativnog smještaja

Član 2

Alternativni smještaj, u smislu ove Odluke, je oblik obezbjeđivanja privremenog stanovanja u skladu sa mogućnostima Opštine Bar (u daljem tekstu: opština).

Izuzetno od stava 1 ovog člana, obezbjeđivanje alternativnog smještaja može biti obezbjeđivanje pomoći za trajno rješavanje stambenog pitanja, u skladu sa ovom Odlukom.

Rodna senzitivnost

Član 3

Izrazi koji se u ovoj Odluci koriste za fizička lica u muškom rodu podrazumjevaju iste izraze u ženskom rodu.

Nadležnost za donošenje rješenja

Član 4

Nadležni organ za donošenje rješenja o obezbjeđivanju alternativnog smještaja je organ lokalne uprave nadležan za stambene poslove.

Rješenje iz stava 1 ovog člana donosi se prije izvršenja rješenja o uklanjanju objekta i sadrži način obezbjeđivanja i vrstu alternativnog smještaja.

II IZVORI SREDSTAVA I NAČIN OBEZBJEĐIVANJA ALTERNATIVNOG SMJEŠTAJA

Izvori sredstava

Član 5

Sredstva za obezbjeđivanje alternativnog smještaja, u skladu sa ovom Odlukom, mogu se obezbjediti iz:

1. budžeta opštine, odnosno sredstava naknade za urbanu sanaciju i sredstava naknade za korišćenje prostora za objekte za koje nije podnijet zahtjev za legalizaciju i objekte za koje je donijeto rješenje o odbijanju zahtjeva za legalizaciju;

2) donacije;

3) drugih izvora u skladu sa zakonom.

Načini obezbjeđivanja alternativnog smještaja

Član 6

Alternativni smještaj može se obezbjediti na jedan od sljedećih načina:

1) davanjem naknade za zakup stana;

2) davanjem stana iz stambenog fonda opštine na privremeno korišćenje i

3) davanjem sredstava za kupovinu građevinskog materijala.

**Član 7**

Korisniku alternativnog smještaja može se obezbjediti samo jedan od vidova alternativnog smještaja iz člana 6 ove Odluke.

U slučaju da vlasnik bespravnog objekta odbije utvrđeni način alternativnog smještaja, smatraće se da mu je alternativni smještaj obezbijeđen.

III POSTUPAK OBEZBJEĐIVANJA ALTERNATIVNOG SMJEŠTAJA

**Član 8**

Vlasnik bespravnog objekta osnovnog stanovanja, u roku od 15 dana od dana pravosnažnosti rješenja o uklanjanju istog, podnosi nadležnom organu zahtjev za obezbjeđivanje alternativnog smještaja.

Uz zahtjev iz stava 1 ovog člana vlasnik bespravnog objekta prilaže:

- pravosnažno rješenje o uklanjanju objekta,

- dokaz da vlasnik bespravnog objekta i članovi njegovog porodičnog domaćinstva nemaju u svojini drugi stambeni objekat na teritoriji Crne Gore koji je podoban za stanovanje,

- uvjerenje o kućnoj zajednici,

- druge dokaze predviđene ovom odlukom za pojedine načine obezbjeđivanja alternativnog smještaja.

**Član 9**

Nadležni organ na osnovu dokumentacije iz člana 8 ove Odluke, odlučuje o pravu na obezbjeđivanje alternativnog smještaja, načinu na koji će se alternativni smještaj obezbjediti, periodu za koji se odobrava, iznos odobrenih sredstava i druga pitanja od značaja za ostvarivanje prava.

Nadležni organ rješenje o ostvarivanju prava na obezbjeđivanje alternativnog smještaja dostavlja organu lokalne uprave nadležnom za poslove finansija.

**IV OBEZBJEĐIVANJE ALTERNATIVNOG SMJEŠTAJA**

1) Naknada za zakup stana

**Član 10**

Naknada za zakup stana daje se za period od najduže šest mjeseci, uz mogućnost produžavanja roka za narednih šest mjeseci, do maksimalno dvije godine.

**Član 11**

Nakon isteka roka od šest mjeseci nadležni organ vrši provjeru da li korisnik i dalje ispunjava uslove za ostvarivanje prava na alternativni smještaj.

Za provjeru ispunjenosti uslova korisnik alternativnog smještaja prilaže dokumentaciju iz člana 8 ove Odluke i

ugovor o zakupu stana.

Član 12

Iznos naknade za zakup stana za jednočlano domaćinstvo daje se u mjesečnom iznosu od 60,00 €, uz uvećanje od 30,00 € za svakog sljedećeg člana domaćinstva, pri čemu maksimalni mjesečni iznos naknade ne može biti veći od 180,00 €.

2) Davanje stana iz stambenog fonda opštine na privremeno korišćenje

Član 13

Alternativni smještaj može se obezbijediti davanjem odgovarajućeg stana na privremeno korišćenje iz stambenog fonda opštine predviđenog za ovu namjenu.

Stan iz stava 1 ovog člana daje se na privremeno korišćenje za period ne duži od šest mjeseci, uz mogućnost

produžavanja roka za narednih šest mjeseci, do maksimalno dvije godine.

Pod odgovarajućim stanom u smislu stav 1 ovog člana podrazumijeva se:

* za samca i porodično domaćinstvo sa dva člana - garsonjera;
* za porodično domaćinstvo sa tri i četiri člana - jednosoban stan;
* za porodično domaćinstvo sa više od četiri člana - dvosoban stan.

Član 14

Nakon isteka roka od šest mjeseci, nadležni organ vrši provjeru da li korisnik i dalje ispunjava uslove za ostvarivanje prava na alternativni smještaj.

Za provjeru ispunjenosti uslova korisnik alternativnog smještaja prilaže dokumentaciju iz člana 8 ove Odluke.

**Član 15**

Za privremeno korišćenje stana iz stambenog fonda Opštine Bar korisnik alternativog smještaja ne plaća naknadu.

Troškovi redovnog održavanja stana iz stambenog fonda Opštine Bar padaju na teret korisnika alternativnog smještaja.

3) Sredstva za kupovinu građevinskog materijala

Član 16

Podnosiocu zahtjeva koji ispunjava uslove za obezbjeđivanje alternativnog smještaja može se, uz njegov pristanak, obezbijediti alternativni smještaj davanjem sredstava za kupovinu građevinskog materijala.

Davanje sredstava za kupovinu građevinskog materijala predstavlja vid pomoći opštine u cilju trajnog rješavanja stambenog pitanja korisnika alternativnog smještaja.

Obezbjeđivanje alternativnog smještaja putem davanja sredstava za kupovinu građevinskog materijala, smatra se konačno riješenim pitanjem u odnosu na konkretnog korisnika alternativnog smještaja.

Član 17

Da bi ostvario pravo za davanje sredstava za kupovinu građevinskog materijala podnosilac zahtjeva pored dokumentacije iz člana 8 ove Odluke dostavlja i dokaz o pravu svojine na zemljištu, odnosno drugom pravu na građenje na zemljištu i revidovani glavni projekat.

Član 18

Sredstva za kupovinu građevinskog materijala daju se maksimalno u vrijednosti zakupnine iz člana 12 ove odluke, za period od 2 godine utvrđene prema broju članova domaćinstva, odnosno u rasponu od 1.440,00€ do 4.320,00€.

V ZAVRŠNA ODREDBA

Član 19

Nadzor nad sprovođenjem ove Odluke vrši nadležni organ.

Član 20

Ova Odluka stupa na snagu osmog dana od dana objavljivanja u "Službenom listu Crne Gore-opštinski propisi".

Broj: \_\_\_\_\_\_\_\_\_ SKUPŠTINA OPŠTINE BAR

Bar, \_\_\_\_.\_\_\_\_.2020. godine. PREDSJEDNIK SKUPŠTINE

Mićo Orlandić, s.r.

**O B R A Z L O Ž E NJ E**

Pravni osnov za donošenje ove odluke sadržan je u članu 171 stav 1 Zakona o planiranju prostora i izgradnji objekata ("Službeni list Crne Gore", br. 64/17, 44/18, 63/18, 11/19, 82/20) kojim je propisano da je u slučaju uklanjanja bespravnog objekta osnovnog stanovanja, u skladu sa ovim zakonom, jedinica lokalne samouprave dužna da vlasniku bespravnog objekta osnovnog stanovanja i članovima njegovog porodičnog domaćinstva obezbijedi alternativni smještaj.

Takođe, stavom 5 istog člana utvrđeno je da bliže uslove, način, postupak i kriterijume za obezbjeđivanje smještaja iz stava 1 ovog člana propisuje nadležni organ lokalne samouprave, uz prethodnu saglasnost Ministarstva.

Statutom opštine Bar ("Sl. list CG-opštinski propisi", br. 37/18) u članu 43 stav 1 tačka 2 definisano je da Skupština opštine Bar donosi propise i druge opšte akte.

Ovom odlukom alternativni smještaj tretira se kao oblik obezbjeđivanja privremenog stanovanja u skladu sa mogućnostima Opštine Bar. Sredstva za obezbjeđivanje alternativnog smještaja obezbjeđuju se iz budžeta opštine, odnosno sredstava naknade za urbanu sanaciju i sredstava naknade za korišćenje prostora za objekte za koje nije podnijet zahtjev za legalizaciju i objekte za koje je donijeto rješenje o odbijanju zahtjeva za legalizaciju, donatorskih sredstava i drugih izvora u skladu sa zakonom.

Predviđeno je da alternativni smještaj Opština Bar može obezbijediti na tri načina, i to: davanjem naknade za zakup stana, zatim davanjem stana iz stambenog fonda opštine na privremeno korišćenje i davanjem sredstava za kupovinu građevinskog materijala. Korisniku alternativnog smještaja može se obezbjediti samo jedan od predviđenih vidova alternativnog smještaja, i u slučaju da korisnik odbije utvrđeni način alternativnog smještaja, smatraće se da mu je isti obezbijeđen.

Odluka uređuje postupak ostvarivanja prava na alternativni smještaj, dokumentaciju na osnovu koje se odlučuje u postupku, vrijeme za koje se ostvaruje, iznos sredstava po članu porodičnog domaćinstva i organ koji je nadležan za odlučivanje.

Maksimalna vrijednost sredstava po osnovu obezbjeđivanja alternativnog smještaja može se ostvariti u rasponu od 1.440 do 4.320€ u zavisnosti od broja članova porodičnog domaćinstva.

U slučaju da Opština Bar raspolaže stambenim jedinicama za ovu namjenu korisniku alternativnog smještaja može se dodijeliti odgovarajući stan na privremeno korišćenje bez naknade.

U cilju obezbjeđivanja ravnopravnosti, limit za kupovinu građevinskog materijala utvrđen je u iznosu koji bi korisniku pripao za dvogodišnji zakup stana.

Za svaki od utvrđenih načina obezbjeđivanja alternativnog smještaja predviđeno je da nakon isteka roka od šest mjeseci nadležni organ vrši provjeru da li korisnik i dalje ispunjava uslove za ostvarivanje prava na alternativni smještaj, pri čemu se prilaže odgovarajuća dokumentacija.

**RADNI TIM ZA IZRADU PREDLOGA**

**ODLUKE O OBEZBJEĐIVANJU ALTERNATIVOG SMJEŠTAJA**